Document ID: /roh_data/filtered/fineweb-2-filterrobots_roh.jsonl.gz/23213

Gia avant onns èn ils spezialists s’occupads da la schelira permanenta; oz è quest fenomen era d’impurtanza sociala.
Davent d’ina autezza da ca. 2400 m s.m. en spundas sumbrivaunas e davent da 2800 m en spundas suleglivas è il terren dal Parc Naziunal schelà sur onn. Be la stad sdreglian ils 1 fin 2 meters superiurs. La schelira permanenta n’è betg vesaivla a la surfatscha e vegn perquai strusch remartgada.
En vista al stgaudament dal clima ha il fenomen da la schelira permanenta oz dapli impurtanza. Sche questa schelira sa sdreglia, pon las spundas vegnir en moviment. En regiuns abitadas po quai augmentar il privel da lavinas da glitta. A Puntraschigna en l’Engiadin’Ota construescha la vischnanca perquai rempars per minimar quest privel.
Las muntanellas paran da savair, nua che la schelira permanenta cumenza. Lur taunas d’enviern en mintga cas n’èn mai en tals lieus. Quels n’èn betg adattads, siond che la temperatura en la tauna na dastga betg sa sbassar sut il punct da schelira.